
Izjava Nacionalnega sveta za kulturo RS ob izstopu Ministrstva za kulturo RS kot soustanovitelja Javnega zavoda za razvoj sodobne plesne umetnosti

Nacionalni svet za kulturo se je na svoji 11. redni seji 27. julija 2026 seznanil z dopisom v. d. direktorja Javnega zavoda za razvoj sodobne plesne umetnosti (JZRSPU) Simona Karduma, v katerem NSK obvešča o aktualnem stanju ustanovljenega zavoda. Na seji je bila prisotna tudi ministrica za kulturo dr. Ignacija Fridl Jarc, ki je predstavila svoje pomisleke glede ustanovitve JZRSPU. Iste pomisleke je predstavila tudi županoma Celja in Nove Gorice, s katerima ima Ministrstvo za kulturo že sklenjeno pogodbo. Ministrica je svoje mnenje glede zavoda na seji NSK sklenila z obljubo, da bo ponovno preučila zadevo in se izjasnila v roku enega tedna.

Po razpravi je NSK soglasno sprejel naslednji sklep:
Nacionalni svet za kulturo apelira na Ministrstvo za kulturo, da v skladu z veljavnim Nacionalnim programom za kulturo konstruktivno pristopi k zatečenemu stanju ter skupaj z Mestno občino Celje in Mestno občino Nova Gorica zagotovi delovanje že vzpostavljenega Javnega zavoda za razvoj sodobne plesne umetnosti (ZRSPU) v skladu z izvedbenimi predpisi, strategijo in strokovnimi smernicami, kot jih je slovenska plesna scena oblikovala skozi dolga leta prizadevanj za vzpostavitev platforme sodobnega plesa.

Objavo Ministrstva za kulturo RS, da namerava izstopiti iz ustanoviteljstva in zaključiti svoje obveznosti do JZRSPU, NSK sprejema z obžalovanjem in globokim razočaranjem, saj je sodobni ples v Sloveniji ponovno potisnjen na stranski tir. 

Iz vseh do sedaj predstavljenih dejstev je jasno razvidno, da so bili pri ustanovitvi JZRSPU upoštevani in izpeljani vsi potrebni pravnoformalni postopki, da obe občini soustanoviteljici aktivno sodelujeta, da so na postavkah Ministrstva za kulturo rezervirana namenska sredstva in da je svet novoustanovljenega zavoda potrdil sistemizacijo delovnih mest glede na predvideno delovanje zavoda, za katerega si dolga leta prizadeva slovenska plesna stroka. NSK izraža zaskrbljenost ob izjavah ministrice, ki ustanovitev zavoda, ki naj bi skrbel za boljše ustvarjalne pogoje plesalcev, kakovostno in varno delo, kroženje plesnih predstav po Sloveniji in internacionalizacijo slovenske plesne ustvarjalnosti, demagoško in nedopustno enači z birokratizacijo. 

NSK ponovno poziva Ministrstvo za kulturo, da spoštuje dolgoletne napore slovenskih plesalcev, režiserjev, dramaturgov, scenografov in drugih soustvarjalcev plesne umetnosti, združenih v prizadevanju za vzpostavitev policentrične institucije za podporo razvoju sodobnoplesne stroke in da prepozna zgodovinsko priložnost umetnostnih sinergij na področju sodobnega plesa ter čim prej vzpostavi JZRSPU. Slovenija ima dolgo in bogato tradicijo sodobnega plesa, ki je s številnimi uveljavljenimi ustvarjalkami in ustvarjalci pomemben in mednarodno prepoznaven del slovenske kulture, zato potrebuje primerljive pogoje tistim, ki jih poznamo iz razvitih evropskih plesnih centrov! 

